សហរដ្ឋ​អាមេរិក​សុំ​ឲ្យ​វៀតណាម​ឈប់​ឲ្យ​រុស្ស៊ី​ប្រើ​ប្រាស់​ទី​តាំង​ដើម្បី​បំពេញ​បេសកកម្ម​បង្ក​ហេតុ
រុស្ស៊ី​​បាន​ប្រកាស​កាល​​ពី​ខែ​វិច្ឆិកា​ឆ្នាំ​មុន​ថា ​ខ្លួន​មាន​ផែនការ​​បញ្ជូន​យន្តហោះ​ទម្លាក់​គ្រាប់​បែកហោះ​បាន​ឆ្ងាយ​ធ្វើ​ការ​យាម​ល្បាត​លើ​ផ្ទៃទឹក​តំបន់​អាមេរិក​ខាង​ជើង។
បាងកក — ស្ថានទូតសហរដ្ឋអាមេរិកនៅក្នុងទីក្រុងហាណូយ ប្រាប់ឲ្យដឹងថា ខ្លួន មិនបានដឹងពីការឆ្លើយណាមួយពីរដ្ឋាភិបាលវៀតណាមដល់សំណើរបស់ខ្លួនដើម្បីឈប់អនុញ្ញាតិឲ្យរុស្ស៊ីប្រើប្រាស់មូលដ្ឋានដើម្បីចាក់សាំងយន្តហោះទម្លាក់គ្រាប់បែកដែលបានធ្វើការហោះហើរបង្កហេតុនៅជុំវិញដែនដីសហរដ្ឋអាមេរិកនៅក្នុងមហាសមុទ្រប៉ាស៊ីហ្វិក។ លោកស្រី Lisa Wishman មន្រ្តីព័ត៌មានស្ថានទូតបានប្រាប់ VOA កាលពីថ្ងៃព្រហស្បតិ៍ថាកាលពីចុងសប្តាហ៍មុន ក្រសួងការបរទេសសហរដ្ឋអាមេរិក បានបញ្ចេញឲ្យដឹងនូវការព្រួយកង្វល់របស់ខ្លួនជាលក្ខណៈឯកជនដល់រដ្ឋាភិបាលវៀតណាម។ មន្រ្តីស្ថានទូតម្នាក់ បាននិយាយថា ទោះបីរដ្ឋាភិបាលសហរដ្ឋអាមេរិក គោរពសិទ្ធិរបស់វៀតណាមដើម្បីចូលរួមកិច្ចព្រមព្រៀងជាមួយប្រទេសផ្សេងៗទៀតក៏ដោយ រដ្ឋាភិបាលសហរដ្ឋអាមេរិក ចង់ឲ្យវៀតណាមធ្វើឲ្យប្រាកដថា ឆកសមុទ្រ កាំរ៉ាញ់ (Cam Ranh) មិនត្រូវប្រើប្រាស់ដោយយោធារុស្ស៊ីដើម្បីធ្វើសកម្មភាពដែលអាចបង្កើនការតានតឹងនៅក្នុងតំបន់ទេ។ ទាំងប្រទេសរុស្ស៊ីនិងវៀតណាម ដែលជាដៃគូខាងសន្តិសុខអស់រាប់ទសវត្សរ៍ហើយនោះ បានទទួលស្គាល់កាលពីពេលមុនថា យន្តហោះចាក់សាំងធុន II-78 បានប្រើប្រាស់ឆកសមុទ្រ Cam Ranh ដើម្បីចាក់សាំងឲ្យយន្តហោះទម្លាក់គ្រាប់យុទ្ធសាស្រ្តធុន Tupolev Tu-95 ដែលអាចហោះចម្ងាយ១៥.០០០គីឡូម៉ែត្រដើម្បីចាក់សាំងម្តង។ ឆក Cam Ranh ជាអតីតទីតាំងកងទ័ពសហរដ្ឋអាមេរិកដែលកាលពីអតីតកាលក៏ត្រូវបានត្រួតត្រាដោយកងនាវាបារាំងនិងជប៉ុនដែរនោះជាកំពង់ផែទឹកជ្រៅធម្មជាតិស្ថិតនៅចម្ងាយ២៩០គីឡូម៉ែត្រភាគឦសាន្តទីក្រុងហូជីមិញ អតីតទីក្រុងសៃហ្គន។ លោក Vincent Brooks មេបញ្ជាការយោធាសហរដ្ឋអាមេរិកនៅមហាសមុទ្រប៉ាស៊ីហ្វិក បានប្រាប់ទីភ្នាក់ងារព័ត៌មាន Reuters កាលពីថ្ងៃពុធថា យន្តហោះរុស្ស៊ី បានធ្វើការហោះហើរបង្កហេតុរួមមានជុំវិញដែនដី Guamនៃមហាសមុទ្រប៉ាស៊ីហ្វិក ដែលជាមូលដ្ឋានកងទ័ពអាកាស Anderson របស់សហរដ្ឋអាមេរិកដែលស្ថិតនៅចម្ងាយ៤ពាន់គីឡូម៉ែត្រខាងកើតប្រទេសវៀតណាម។ ពួកមន្រ្តីអង្គការអូតង់ និយាយថា យន្តហោះទម្លាក់គ្រាប់បែក Bear ក៏បានត្រូវគេប្រទះឃើញកាលពីពេលថ្មីៗនេះនៅលើច្រកសមុទ្រអង់គ្លេស(English Channel)ចន្លោះប្រទេសអង់គ្លេសនិងប្រទេសបារាំងនៅពេលដែលយោធារបស់រុស្ស៊ី បានធ្វើការហោះយាមល្បាតតាមអាកាសនិងតាមសមុទ្រកាន់តែញឹកញាប់និងគគ្លើនឡើងនៅជិតព្រំដែនបណ្តារដ្ឋជាសមាជិករបស់អង្គការអូតង់។ រុស្ស៊ីបានប្រកាសកាលពីខែវិច្ឆិកាឆ្នាំមុនថា ខ្លួន មានផែនការបញ្ជូនយន្តហោះទម្លាក់គ្រាប់បែកហោះបានឆ្ងាយធ្វើការយាមល្បាតលើផ្ទៃទឹកតំបន់អាមេរិកខាងជើង ធ្វើឲ្យគេនឹកឃើញដល់សម័យសង្គ្រាមត្រជាក់។ កាលពីថ្ងៃព្រហស្បតិ៍ ទីភ្នាក់ងារព័ត៌មានRIAរបស់រុស្ស៊ី បានដកស្រង់សម្តីក្រសួងការពារប្រទេសនៅក្នុងទីក្រុងម៉ូស្គូ ដែលបាននិយាយថា យោធារុស្ស៊ី បានចាប់ផ្តើមធ្វើសមយុទ្ធយោធាក្នុងតំបន់ខាងត្បូងនៃប្រទេសរុស្ស៊ី តំបន់ South Ossetia និងAbkhaziaដែលផ្តាច់ចេញពីប្រទេសហ្សកហ្ស៊ី ហើយនឹងក្នុងតំបន់ Crimea ដែលត្រូវបានដណ្តើមយកពីប្រទេសអ៊ុយក្រែនកាលពីឆ្នាំទៅ។ សហរដ្ឋអាមេរិក បានប្រយុទ្ធជាមួយវៀតណាមខាងជើងពីដើមទសវត្សរ៍១៩៦០រហូតទាល់ការដកកងទ័ពអាមេរិកនៅឆ្នាំ១៩៧៣ ដែលបាននាំឲ្យដួលរលំរដ្ឋាភិបាលវៀតណាមខាងត្បូងក្នុងទីក្រុងសៃហ្គន២ឆ្នាំក្រោយមក។ ចំណងទាក់ទងខាងការទូតរវាងរដ្ឋាភិបាលទីក្រុងហាណូយនិងរដ្ឋាភិបាលទីក្រុងវ៉ាស៊ីនតោន បានត្រូវបង្កើតឡើងនៅឆ្នាំ១៩៩៥។ ថ្វីបើមានចំណងទាក់ទងដ៏ខ្លាំងរវាងរដ្ឋាភិបាលទីក្រុងហាណូយនិងរដ្ឋាភិបាលទីក្រុងម៉ូស្គូមានតាំងពីសម័យសហភាពសូវៀតក៏ដោយ វៀតណាមនិងអាមេរិក បានខិតចូលជិតគ្នាកាន់តែខ្លាំងឡើងក្នុងប៉ុន្មានឆ្នាំថ្មីៗនេះនៅពេលដែលរដ្ឋាភិបាលទីក្រុងហាណូយ មានការព្រួយបារម្ភកាន់តែកើនឡើងអំពីការគំរាមកំហែងដែលបណ្តាលមកពីចិន ជាប្រទេសជិតខាងដ៏ធំមួយរបស់ខ្លួននៅផ្នែកខាងជើង។ អស់រយៈពេលរាប់សតវត្សរ៍ហើយ ផ្នែកនានានៃប្រទេសវៀតណាម បានស្ថិតនៅក្រោមឥទ្ធិពលរបស់ចិន។ ប្រទេសទាំង២ បានធ្វើសង្គ្រាមនៅតាមបណ្តោយព្រំដែនរបស់ខ្លួននៅឆ្នាំ១៩៧៩ ទោះបី វា ជាសង្គ្រាមរយៈពេលខ្លីក៏ដោយ គេ បានប៉ាន់ស្មានថា ទាហានទាំងសងខាងប្រហែល៣ម៉ឺននាក់បានស្លាប់។ ប្រទេសទាំង២ បានទាមទារទឹកដីត្រួតស៊ីគ្នានៅក្នុងសមុទ្រចិនខាងត្បូង។ សមយុទ្ធខាងមនុស្សធម៌រួមគ្នារវាងសហរដ្ឋអាមេរិកនិងវៀតណាម បានធ្វើឡើងនៅចុងឆ្នាំ២០១៤ហើយនឹងមានសមយុទ្ធច្រើនថែមទៀត នឹងធ្វើឡើងនៅខែនេះ។ សហរដ្ឋអាមេរិក ក៏បានយល់ព្រមផ្តល់នាវាយាមល្បាតទំនើបយ៉ាងហោចណាស់ក៏៥គ្រឿងដែរដល់វៀតណាមដែលត្រូវគេរំពឹងនឹងប្រគល់ឲ្យនៅឆ្នាំក្រោយដែលជាផ្នែកមួយនៃកញ្ចប់ទឹកប្រាក់១៨លានដុល្លារដែលលោករដ្ឋមន្រ្តីការបរទេសសហរដ្ឋអាមេរិក John Kerry បានប្រកាសនៅឆ្នាំ២០១៣ដើម្បីជួយវៀតណាមពង្រឹងសមត្ថភាពសន្តិសុខនាវាចរណ៍។ ក្នុងសន្ទរកថាមួយនៅឯសាកលវិទ្យាល័យហាណូយកាលពីថ្ងៃសុក្រសប្តាហ៍មុន លោក Ted Osius ឯកអគ្គរដ្ឋទូតសហរដ្ឋអាមេរិកប្រចាំនៅវៀតណាម បានសម្តែងនូវការយោគយល់ថា រដ្ឋាភិបាលទីក្រុងហាណូយ នឹងស្វែងរកដៃគូប្រវត្តិសាស្រ្តដើម្បីសន្តិសុខ។ ក៏ប៉ុន្តែ លោក មានប្រសាសន៍ទៀតថា សហរដ្ឋអាមេរិក« ក៏អាចផ្តល់យ៉ាងច្រើនដល់ការការពារសន្តិសុខក្នុងរយៈពេលខ្លី មធ្យមនិងវែងដល់វៀតណាមដែរ »៕